Okresná prokuratúra Čadca 
Slovenských dobrovoľníkov 2749/12 A, 022 74 Čadca 4

Sp. zn. : Pv 812/14/5502	Čadca, 26.5.2015
EEČ : 2-37-119-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c) Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako otec maloletej dcéry XXXXX, nar. 19.02.1999, ktorá je vo výchove a starostlivosti u svojej matky XXXXX, trvale bytom XXXXX - XXXXX, okres Čadca, neplnil riadne na toto dieťa vyživovaciu povinnosť v dobe od 03.02.2014 do 26. mája 2015. K vyživovacej povinnosti bol aj zaviazaný rozsudkom Okresného súdu Čadca pod sp. zn. XXXXX zo dňa XXXXX, ktorý nadobudol právoplatnosť dňa XXXXX, a to prispievať na toto dieťa mesačne 110,- € na výživnom, a to vždy do 15. dňa v mesiaci vopred k rukám XXXXX. Obvinený za uvedené obdobie mal na výživnom zaplatiť 1.760,- €, zaplatil 670,- € a dlhuje k rukám XXXXX 1.090,- €. Obvinený sa tohto konania dopustil napriek tomu, že bol odsúdený trestným rozkazom Okresného súdu Čadca pod sp. zn. XXXXX zo dňa XXXXX ktorý nadobudol právoplatnosť dňa XXXXX a obvinenému bol doručený dňa XXXXX pre prečin zanedbania povinnej výživy podľa § 207 odsek 1, odsek 3 písm. c) Trestného zákona, bol mu uložený trest odňatia slobody vo výmere 1 rok s podmienečným odkladom na skúšobnú dobu v trvaní 18 mesiacov.

Právna veta:

lebo obvinený nebol v čase činu pre nepríčetnosť trestne zodpovedný.

Odôvodnenie:
	Uznesením vyšetrovateľa Okresného riaditeľstva PZ, OKP Čadca pod. zn. ČVS:ORP-416/1-VYS-CA-2014 zo dňa 27.08.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1, odsek 3 písm. c) Trestného zákona na tom skutkovom základe ako je uvedené vo výrokovej časti uznesenia vyšetrovateľa PZ.

Dňa 21.05.2015 vyšetrovateľka Okresného riaditeľstva PZ, OKP Čadca predložila tunajšej prokuratúre vyšetrovací spis pod sp. zn. ČVS:ORP-416/1-VYS-CA-2014 s návrhom na podanie obžaloby v zmysle § 209 odsek 1 Trestného poriadku.

Preskúmaním spisového materiálu bolo zistené, že vzhľadom na znalecký posudok znalcov z odboru zdravotníctva - psychiatrie prichádza do úvahy zastavenie trestného stíhania podľa § 215 odsek 1 písm. e/ Trestného poriadku. 

Na základe príkazu sudcu Okresného súdu Čadca pod sp. zn. XXXXX zo dňa XXXXX bol vydaný príkaz na vyšetrenie duševného stavu obvineného XXXXX, a následne vyšetrovateľ PZ uznesením pod sp. zn. ČVS:ORP-416/1-VYS-CA-2014 zo dňa 23.02.2015 podľa § 142 odsek 1 Trestného poriadku pribral na vyšetrenie duševného stavu obvineného XXXXX dvoch znalcov z odboru psychiatria, a to konkrétne XXXXX a XXXXX.

Znalcami z odboru zdravotníctva - psychiatria bol po vyšetrení obvineného XXXXX vypracovaný znalecký posudok, pričom znalci v  závere svojho posudku uviedli, že u obvineného XXXXX v súčasnej dobe a aj v čase spáchania trestného činu zistili duševnú chorobu alebo poruchu: alkoholickú chronifikovanú   psychotickú poruchu, v minulosti označovanú ako alkoholická halucinóza, syndróm závislosti od alkoholu v chronickom štádiu, organický psychosyndróm stredne ťažkého stupňa. Zdravotný stav obvineného XXXXX sa zhoršuje. V minulosti bol opakovane psychiatricky a protialkoholicky liečený a i toho času je hospitalizovaný na psychiatrickom oddelení. Zistená duševná porucha u obvineného mala vplyv na jeho rozpoznávacie a ovládacie schopnosti v dobe spáchania trestného činu. Rozpoznávacie schopnosti obvineného XXXXX boli čiastočne znížené, ale obvinený v čase páchania inkriminovanej trestnej činnosti pre vyššie uvedenú duševnú chorobu nemohol svoje konanie ovládať. Nadmerné požívanie alkoholu má participujúci vplyv na rozpoznávacie a ovládacie schopnosti obvineného, ale dominujúcou v tomto smere je vyššie uvedená duševná choroba, t. j. alkoholická chronifikovaná psychotická porucha. Obvinený XXXXX chápe síce zmysel a účel trestného konania, uvedomuje si vyživovaciu povinnosť voči svojej maloletej dcére, svoje konanie ale pre vyššie uvedenú duševnú chorobu nemohol ovládať.  Pobyt obvineného na slobode z psychiatrického hľadiska znalci považujú za nebezpečný a preto doporučujú, aby obvinený ďalej pokračoval v ochrannej ústavnej psychiatrickej liečbe.   

Podľa § 215 odsek 1 písm. e/ Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vzhľadom na uvedené som preto rozhodla tak, ako je uvedené vo výrokovej časti tohto uznesenia a trestné stíhanie proti obvinenému XXXXX pre prečin zanedbania povinnej výživy podľa § 207 odsek 1, odsek 3 písm. c/ Trestného zákona som  podľa § 215 odsek 1 písm. e/ Trestného zákona zastavila.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru  Žilina  cestou Okresnej prokuratúry Čadca.  Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o  zastavení trestného stíhania nie sú dotknuté nároky poškodenej strany, ktoré si môže uplatniť v občianskoprávnom konaní na príslušnom súde. 

JUDr. Katarína Kasajová
prokurátorka